Povzetek mnenja Evropskega nadzornika za varstvo podatkov o mnenju ENVP glede evropske strategije za podatke

(Celotno besedilo mnenja je na voljo v angleščini, francoščini in nemščini na spletišču Evropskega nadzornika za varstvo podatkov (v nadaljnjem besedilu: ENVP) www.edps.europa.eu.)

(2020/C 322/04)

Povzetek

Evropska komisija je 19. februarja 2020 objavila sporočilo z naslovom „Evropska strategija za podatke“. Ta je del širšega svežnja strateških dokumentov, vključno s sporočilom o oblikovanju digitalne prihodnosti Evrope in belo knjigo o umetni inteligenci – evropski pristop k odličnosti in zaupanju.

Cilj podatkovne strategije je ustvariti skupni evropski podatkovni prostor ter tako podjetjem in organom javnega sektorja olajšati dostop do visokokakovostnih podatkov za spodbuditev rasti in ustvarjanje vrednosti. Poleg tega bi morala „omogočiti EU, da postane najprivlačnejše, najvarnejše in najbolj dinamično podatkovno okretno gospodarstvo na svetu“. Ključni element podatkovne strategije je razvoj skupnih evropskih podatkovnih prostorov v strateških gospodarskih sektorjih in na področjih javnega interesa, kot je skupni evropski zdravstveni podatkovni prostor.

V navedenem mnenju je predstavljeno stališče ENVP o podatkovni strategiji kot celoti pa tudi o nekaterih posebnih vidikih, kot so pojem „javno dobro“, odprti podatki, uporaba podatkov za znanstvene raziskave, posredniki podatkov, podatkovni altruizem, mednarodna souporaba podatkov in drugi.

ENVP razume vse večji pomen podatkov za gospodarstvo in družbo ter podpira širše strateške cilje EU, kot sta razvoj enotnega digitalnega trga in digitalna suverenost EU. Hkrati opozarja, da „masovni podatki prinašajo veliko odgovornost“ in da je zato treba vzpostaviti ustrezne zaščitne ukrepe za varstvo podatkov.

V zvezi s tem pozdravlja zavezo Komisije, da bo zagotovila, da bodo evropske temeljne pravice in vrednote, vključno s pravico do varstva osebnih podatkov, podprle vse vidike podatkovne strategije in njenega izvajanja. Ceni zlasti zagotovilo, da se bo strategija razvijala popolnoma v skladu s Splošno uredbo o varstvu podatkov, ki zagotavlja trdno podlago, tudi zaradi svojega tehnološko nevtralnega pristopa.

ENVP poudarja, da bi moral biti eden od ciljev podatkovne strategije dokazati izvedljivost in trajnost alternativnega modela podatkovnega gospodarstva – odprtega, pravičnega in demokratičnega. Za razliko od sedanjega prevladujočega poslovnega modela, za katerega sta značilni izjemna koncentracija podatkov pri peščici močnih akterjev, ter vsesplošna razširjenost sledenja, bi moral evropski podatkovni prostor služiti kot primer preglednosti, učinkovite odgovornosti in ustreznega ravnovesja med interesi posameznikov, na katere se nanašajo osebni podatki, in skupnim interesom družbe kot celote.

Poleg tega navedeno mnenje upošteva neprimerljivo svetovno krizo, ki jo je povzročila pandemija covida-19, ki je vplivala na vse vidike našega življenja. ENVP v zvezi s tem ponavlja svoje stališče, da varstvo podatkov ni težava, ampak del rešitve. Podatki in tehnologija imajo lahko pomembno vlogo pri premagovanju krize v kombinaciji z drugimi dejavniki, saj za nekaj tako kompleksnega ni čudežne rešitve.

Evropski nadzornik za varstvo podatkov je Komisiji, Svetu in Evropskemu parlamentu še naprej na voljo za nadaljnje svetovanje v naslednjih fazah izvajanja evropske strategije za podatke, tako v smislu pravnega okvira kot v smislu praktičnih vidikov. Pripombe v navedenem mnenju ne posegajo v dodatne pripombe glede posebnih vprašanj v prihodnosti in/ali glede tega, ali so na voljo dodatne informacije.

1. UVOD

2. Cilj evropske strategije za podatke (v nadaljnjem besedilu: „podatkovna strategija“ ali „strategija“) je ustvariti skupni evropski podatkovni prostor ter tako podjetjem in organom javnega sektorja olajšati dostop do visokokakovostnih podatkov za spodbuditev rasti in ustvarjanje vrednosti, hkrati pa zmanjšati ogljični odtis gospodarstva EU. Poleg tega naj bi imela ključno vlogo pri uresničevanju cilja Komisije, da bi „EU omogočila, da postane najprivlačnejše, najvarnejše in najbolj dinamično podatkovno okretno gospodarstvo na svetu“.

3. Evropska podatkovna strategija je odprta za javno posvetovanje. Cilj posvetovanja je zbrati mnenja o podatkovni strategiji kot celoti, pa tudi o nekaterih posebnih vidikih. Podobno javno posvetovanje je bilo izvedeno v zvezi z belo knjigo o umetni inteligenci.

4. Komisija se je 29. januarja 2020 neformalno posvetovala z ENVP o prvotnem osnutku podatkovne strategije in predložila predhodne pripombe. ENVP pozdravlja dejstvo, da so bila njegova stališča zaprošena že v zgodnji fazi postopka, in spodbuja Komisijo, naj nadaljuje s to najboljšo prakso.

5. Navedeno mnenje dodatno pojasnjuje nekatere neformalne pripombe in zagotavlja bolj ciljno usmerjene prispevke glede na javno posvetovanje. Načeloma bi ga bilo treba brati v povezavi z drugimi ustreznimi mnenji ENVP, ki so navedena v dokumentu, kot so predhodno mnenje o znanstvenih raziskavah ( 4 ) , mnenje o odprtih podatkih ( 5 ) , mnenje o sistemih za upravljanje z osebnimi podatki ( 6 ) in drugi. Poleg tega navedeno mnenje ne posega v morebitne dodatne pripombe, ki bi jih ENVP lahko podal na podlagi nadaljnjih razpoložljivih informacij v poznejši fazi, tudi v okviru prihodnjih zakonodajnih posvetovanj o pravnih aktih, predvidenih v podatkovni strategiji in letnem delovnem programu Komisije.

6. Nazadnje ENVP opozarja na trenutno razpravo o tem, v kolikšni meri lahko podatki in tehnologija pomagajo v boju proti pandemiji covida-19. V zvezi s tem želi ENVP opozoriti na svoje stališče, ki ga delijo tudi drugi nadzorni organi v Evropskem odboru za varstvo podatkov (EOVP) ( 7 ) , tj. da pravila o varstvu podatkov ne ovirajo ukrepov, sprejetih kot odziv na koronavirusno pandemijo. Varstvo podatkov ni težava, temveč je del rešitve. ENVP meni, da imajo podatki in tehnologija pomembno vlogo pri premagovanju neprimerljive krize, ki vpliva na vse vidike našega življenja, vendar pa nikakor ne predstavljajo čudežne rešitve. Podatki in tehnologija lahko prispevajo k boju proti pandemiji in drugim podobnim grožnjam le, če učinkovito krepijo položaj posameznikov ter če jih spremljajo ustrezni zaščitni in drugi celostni ukrepi.

6. ZAKLJUČEK

75. Evropski nadzornik za varstvo podatkov razume vse večji pomen podatkov za gospodarstvo in družbo ter podpira prizadevanja, da bi Evropska unija postala „najprivlačnejše, najvarnejše in najbolj dinamično podatkovno okretno gospodarstvo na svetu“. Hkrati opozarja, da „masovni podatki prinašajo veliko odgovornost“ ter da je zato treba vzpostaviti in učinkovito izvajati ustrezne zaščitne ukrepe za varstvo podatkov.

76. ENVP pozdravlja zavezo Komisije, da bo zagotovila, da bodo evropske temeljne pravice in vrednote, vključno s pravico do varstva osebnih podatkov, podprle vse vidike podatkovne strategije in njenega izvajanja. Ceni zlasti zagotovilo, da se bo strategija razvijala popolnoma v skladu s Splošno uredbo o varstvu podatkov, ki zagotavlja trdno podlago, tudi zaradi svojega tehnološko nevtralnega pristopa.

77. Danes sta za prevladujoči poslovni model digitalnega gospodarstva značilni izjemna koncentracija podatkov v rokah peščice močnih akterjev, ki imajo sedež zunaj EU, in vsesplošna razširjenost sledenja. ENVP je trdno prepričan, da bi moral biti eden od najpomembnejših ciljev podatkovne strategije dokazati izvedljivost in trajnost alternativnega modela podatkovnega gospodarstva – odprtega, pravičnega in demokratičnega. Zato bi morali predvideni skupni evropski podatkovni prostori služiti kot primer preglednosti, učinkovite odgovornosti in ustreznega ravnovesja med interesi posameznikov, na katere se nanašajo osebni podatki, in skupnim interesom družbe kot celote.

78. ENVP pričakuje, da se bo z njim posvetovalo o vseh zakonodajnih ukrepih na podlagi podatkovne strategije, ki bodo vplivali na varstvo podatkov, kot je navedeno zgoraj, v skladu s členom 42 Uredbe 2018/1725, pri čemer bo Komisiji, Svetu in Evropskemu parlamentu še naprej na voljo za nadaljnje svetovanje v naslednjih fazah izvajanja evropske strategije za podatke, tako v smislu pravnega okvira kot v smislu praktičnih vidikov. Pripombe v navedenem mnenju ne posegajo v dodatne pripombe glede posebnih vprašanj v prihodnosti in/ali glede tega, ali so na voljo dodatne informacije.

Bruselj, 16. junij 2020 Wojciech Rafał WIEWIÓROWSKI

(1) COM(2020) 66 final, https://ec.europa.eu/info/strategy/priorities-2019-2024/europe-fit-digital-age/european-data-strategy_sl

(2) COM(2020) 67 final, https://ec.europa.eu/info/strategy/priorities-2019-2024/europe-fit-digital-age/shaping-europe-digital-future_sl

(3) COM(2020) 65 final, https://ec.europa.eu/info/strategy/priorities-2019-2024/europe-fit-digital-age/excellence-trust-artificial-intelligence_sl

(4) https://edps.europa.eu/sites/edp/files/publication/20-01-06_opinion_research_en.pdf

(5) https://edps.europa.eu/sites/edp/files/publication/18-07-11_psi_directive_opinion_en.pdf

(6) https://edps.europa.eu/sites/edp/files/publication/16-10-20_pims_opinion_en.pdf

(7) Več informacij je na voljo na naslovu https://edps.europa.eu/data-protection/our-work/subjects/covid-19_en